Thomas Monberg (S), 2026-02-25:
Tak for ordet, formand.
Kære formand, kære kollegaer, da vi første gang behandlede postloven, indledte jeg med at fremhæve de ansatte i PostNord.
Jeg sagde, at vi i mange år har været begunstiget af en postvirksomhed med et højt serviceniveau og en imponerende omstillingsparathed.
Men jeg sagde også noget andet, nemlig at vi fra Socialdemokratiets side håbede, at markedet kunne løfte opgaven, selvfølgelig forudsat at der var klare krav, landsdækkende dækning, ensartede priser og mulighed for at gribe ind, hvis kvaliteten svigtede i markedet.
For vi måler ikke kvaliteten af postmarkedet på, hvor liberalt det er; vi måler på, hvor høj kvaliteten er, og om det leverer i hele landet hver gang.
Men lad os være ærlige: Den kvalitet, vi har set på postmarkedet siden den 1. januar, er på ingen måde i orden.
Der har været alt for mange graverende fejl, og for mange eksempler – ministeren har også været inde på nogle af dem – på post, der ikke når frem rettidigt eller slet ikke når frem eller er henkastet uden respekt for det værdifulde produkt, som post er.
Det er heller ikke det produkt, vi blev sat i udsigt af de store postfirmaer inden postlovens vedtagelse, så der skal selvfølgelig strammes op.
For når kvaliteten halter på almindelig post, rejser det naturligvis spørgsmålet: Kan vi være helt trygge, når det gælder noget så afgørende som valgkort?
Der skal ske store forbedringer i den kvalitet, markedet leverer – det har jeg været inde på.
Markedet skal selvfølgelig bevise, at det kan levere stabilt, ensartet og med høj kvalitet i hele landet, og ellers har vi som ansvarlige politikere en forpligtelse til at aktivere den del af postaftalen, som netop blev indskrevet i forhold til den situation, så vi kan sikre, at danskerne igen kan stole fuldt ud på vores postmarked.
I sidste ende handler det ikke om markedet eller modellen.
Det handler om hverdagen, og det gælder i særlig grad, når vi taler om valg.
Det kan jeg også mærke på nogle af de kommentarer, der har været.
Valgkortet er borgernes konkrete adgangsbillet til demokratiet.
Derfor er det positivt, at der er indgået aftale mellem KL, KOMBIT og dao om udbringning af valgkort, og at der, som ministeren har været inde på, er udarbejdet en køreplan for at sikre levering til alle i Danmark.
Det tager vi til efterretning.
Det er robusthed i praksis.
Post og brevudbringning handler om tillid, og den tillid skal vi værne om.
Tak for ordet.
Så vil jeg gerne læse et forslag til vedtagelse op på vegne af Socialdemokratiet, Venstre, Moderaterne, Radikale Venstre, LA, Konservative og Dansk Folkeparti:
Forslag til vedtagelse
»Folketingets partier tager til efterretning, at aftale om udbringning af valgkort er indgået mellem KL/KOMBIT og dao.
Partierne noterer sig endvidere, at KOMBIT og dao sammen har forberedt en køreplan for at sikre valgkort til alle i Danmark.
Partierne glæder sig over, at postloven indeholder en bestemmelse om, at i tilfælde af f.eks. et e-Boks-nedbrud, arbejdsnedlæggelse i den uge, hvor valgkortene skal udbringes, eller andre ekstraordinære omstændigheder, kan transportministeren pålægge andre postvirksomheder at påtage sig opgaven mod betaling.
Folketingets partier glæder sig over, at alle valgkort bliver pakket således, at alle postvirksomheder uden videre vil kunne overtage og påbegynde udbringningen af valgkort i den rækkefølge, de ligger.«
[Forslaget til vedtagelse er efterfølgende blevet redigeret, jævnfør V 29, kl. 14.03].